**בצלאל, המחלקה לתקשורת חזותית**

**שם הקורס**: סוגיות בפילוסופיה ואתיקה של עיצוב

**שם המרצה**: עפר כהנא | שמעון אנג'ל

**סמסטר**: ב'

**שנה אקדמית**: תשע"ט

**תמצית הקורס ומטרותיו**

כולנו פילוסופים מעשיים, כלומר יש לנו תיאוריה אודות המציאות - מה זה העולם הזה? מי אני? מה אני אמור לעשות פה? - ובהתאם לתיאוריה הזו אנחנו פועלים - קמים או לא קמים בבוקר, הולכים לעבודה או לא, בוחרים מקום מגורים, מנהלים יחסים עם בני אדם אחרים, מתנהגים וחיים. זה נכון גם ביחס לשדה העיצוב - התיאוריה שלנו על מה זה עיצוב, מי אני כמעצב, ומה אני אמור לעשות בשדה מכתיבה את הבחירות וההכרעות המקצועיות שלנו.

אתיקה היא התשובה לשאלה כיצד הבחירות המעשיות שלי, שכאמור נגזרות מהתיאוריה שלי, משפיעות על אנשים אחרים ועל העולם - זהו הממד הפוליטי של העשייה העיצובית. לא מדובר בעיצוב תעמולה בעד או נגד עמדה פוליטית כזו או אחרת, הכוונה היא ללמוד לתת דין וחשבון על האופן שבו תוצרי העיצוב משפיעים על חייהם של בני אדם – על הבחירות שלהם, על הדימוי העצמי שלהם, על תפיסת העולם הערכית שלהם ובין כל אלה גם על עמדותיהם הפוליטיות.

במשך הקורס יוצגו בכל שיעור או שניים מושג תיאורטי אחד והאופן שבו הוא משפיע על הבחירות המקצועיות בשדה העיצוב. המטרה היא להראות איך התיאוריה משפיעה על הפרקטיקה וכיצד אפשר ליישם כלים מושגיים במעשה העיצובי. כאשר אנחנו חושבים על מושגים תיאורטיים אנחנו הופכים להיות מודעים לתיאוריה שלנו ויכולים לנסות ולאמוד את ההשלכות האתיות והמקצועיות של התיאוריה הזו בעשיה העיצובית שלנו.

מטרת הקורס היא אם כן, לאפשר לסטודנטים, בעת תהליך התגבשותם כמעצבים מקצועיים, להקדיש זמן ומחשבה לבירורה וניסוחה של התיאוריה של כל אחד ואחת מהם, תיאוריה אותה יממשו בפרקטיקה המקצועית שלהם. באמצעות הכלים המושגיים שילמדו בקורס יוכלו הסטודנטים לגבש לעצמם קריטריונים לבחינת הממדים האתיים של הבחירות המקצועיות שלהם ולפעול בשדה העיצוב מתוך מודעות ואחריות.

**דרישות הקורס**

נוכחות מלאה, קריאת מאמרים וצפייה בסרטים.

הגשת עבודת ביניים במהלך הסמסטר והגשת עבודה בסוף הקורס:

* אפשרות א׳ - כתיבת עבודה עיונית: ניתוח ביקורתי של פרויקט בעיצוב לאור אחד או יותר מהמושגים שנלמדו בקורס.
* אפשרות ב׳ - הגשת עבודת עיצוב: תגובה או הדגמה לאחד או יותר מהמושגים שנלמדו בקורס.
* העבודה תוגש בזוגות.
* הנחיות מפורטות יפורסמו במהלך הקורס.

**מהלך הקורס על פי מפגשים**

|  |  |  |
| --- | --- | --- |
|  | **נושא** | **תוכן** |
|  | שאלות אודות השדה | הקרנתOccupations של דויד שוקן (שוקן, 2007). מהם השאלות, הבעיות והמתחים של שדה התקשורת החזותית העולים מתוך הצפייה בסרט? הערה מתודולוגית: הרחבה, שיפוט ובחירה. |
|  | מתח אמנות-שירות | הצגת העיצוב גרפי כשדה עם פיצול אישיות הנע בין הקטבים "אמנות" ו"שירות", באמצעות ציטוטים של מעצבים, סטודנטים וחוקרים. הערה מתודולוגית: איך לומדים – שתי המשמעויות של הפועל "לבקר". (Soar, 2002; Bailey, 2008) |
|  | ביקורת הביטוי "העברת מסר" | למה הביטוי "העברת מסר" מופיע בעיקר בשדה העיצוב הגרפי? א. המסר מופיע במילים; ב. העברת הצופה למקום אחר. בלי המילים אין "מסר" ואין "העברה". (Mitchell, 2005) |
|  | מטפורה והיחס בין מילים ודימויים ב"תקשורת חזותית" | היחס בין מילים ודימויים בהיגדים הגרפיים הוא יחס מטפורי. הפקת המשמעות מתוך ההיגד החזותי היא פעולה פרשנית של המעצב ושל הצופה. המושג "קהילת פרשנות" והשימוש לרעה באי היציבות של המשמעות. (Davidson, 1978) |
|  | מטפורות כתיאוריות של מציאות | תקשורת חזותית בין תרבות, כלכלה ופוליטיקה. תקשורת חזותית כזירה של ייצור, שימור ו/או שינוי של אופני תפיסת המציאות בתרבות העכשווית. (קליין, 2003; Curtis, 2002) |
|  | דוגמאות/אורחים | הצגת אוסף דוגמאות משדה התקשורת החזותית ודיון באמצעות המושגים שדיברנו עליהם עד כה. |
|  | פוליטיקה ותקשורת חזותית - מבוא | על הממדים הפוליטיים הקיימים בשיח ובפרקטיקה של שדה העיצוב  דוגמאות ודיון: הפיגוע בצ׳רלי הבדו, נאום של שרת התרבות מירי רגב |
|  | התיאוריה הפוליטית של ארנדט חלק א׳: מושגי יסוד | מיפוי שדה העיצוב באמצעות מושגי יסוד בתיאוריה הפוליטית של חנה ארנדט: חיי מעש, עבודה, מלאכה, פעולה, ריבוי, חירות. (ארנדט, 2013)  הקרנת הסרט Taking root: The vision of Wangari Maathai ודיון.  (Dater&Merton, 2008) |
|  | התיאוריה הפוליטית חלק ב׳: עיצוב כמלאכה | עיצוב כמלאכה ויחסו לפעולה. א. עיצוב מייצר את התנאים להופעת הפעולה; ב. עיצוב מספר את הסיפור של הפעולה. (ארנדט, 2013; וולבק, 2011; קזין, 2008(  הקרנת הסרטון Le Repos du fakir (Pate & Argillet, 2003). |
|  | הממד האמנותי בעיצוב | הבנת התפקיד הפוליטי של עיצוב באמצעות עיקרון "השימוש בחוסר השימושיות של האמנות".  (ארנדט, 2013).  הדגמה: צמד המעצבים m/m paris |
|  | דוגמאות/אורחים | אירוח מעצבים פעילים להצגת עבודות ודיון |
|  | עיצוב כפעולה: גרפוס | קולקטיב המעצבים הצרפתי גרפוס כמקרה מבחן לעיצוב גרפי כפעולה פוליטית  פרי-קלאוול: עיצוב פוליטי או פרקטיקה פוליטית של עיצוב (פרי-קלאוול, 2003). |
|  | ביקורת "חופש הביטוי" | ביקורת המושג "חופש הביטוי" - קריאה ודיון בראיון עם Adam Curtis (Abrams, 2016)  מה בהכשרה של מעצבים מכשיר אותם להיות מוענים? איך מעצבים מגבשים את תפיסת עולמם?  "הבריף הסודי" או איך בוחרים את השימוש בחוסר השימושיות של הממד האמנותי בעיצוב?  נאום השבטים של הנשיר רבלין, שלושה כוחות של הרב קוק |
|  | שיעור מסכם: משמעות משותפת | Common Sense - טעם, דמיון והחוש המשותף – לקראת הגדרה חדשה של שדה התקשורת החזותית – "ארגון של מילים ודימויים על פני שטח ליצירה של משמעות משותפת" (ארנדט, 2010). |

**רשימת קריאה**

ארנדט, ח' (2010 א'). *הרצאות על הפילוסופיה הפוליטית של קאנט*. תל אביב: הוצאת רסלינג.

ארנדט, ח' (2013). *המצב האנושי*. תל-אביב: הקיבוץ המאוחד.

וולבק, מ' (2011). *המפה והטריטוריה*. תל אביב: בבל.

פוקו, מ' (2009). משמעות המילה פרהסיה. *סדק, כתב עת לנכבה שכאן, 4***.** תל-אביב: זוכרות.

פרי-קלאוול, ז' (2003). *הזכות לחלום***. (**לא פורסם בעברית).

קזין, א' (2008). *על הנוחות***.** תל אביב: בבל.

קליין, נ' (2003). אמריקה היא לא המבורגר. בתוך *גדרות וחלונות*(עמ' 221-216). תל-אביב: בבל.

Davidson, D. (1978). What metaphors mean. *Critical inquiry, 5*, 31-47.

Flusser, V.( 1999). *The shape of things: A philosophy of design*. London, UK: Reaktion Books.

Soar, M. A. (2002). The first things first manifesto and the question of culture jamming: Towards a cultural economy of graphic design and advertising. *Cultural Studies*, 16(4).

Bailey, S. (2008). Graphic Design. In Erlhoff, M. & Marshall, T. (Eds.). *Design Dictionary, Perspectives on Design Terminology*. Basel, Boston,Berlin: Birkhäuser.

Mitchell, W. J. T. (2005). *What do pictures want?: The lives and loves of images*. University of Chicago Press.‏‬‬‬‬‬‬‬‬‬‬‬‬‬‬‬‬‬‬‬‬

Abrams, L. (2016). Is the Art World Responsible for Trump? Filmmaker Adam Curtis on Why Self-Expression Is Tearing Society Apart. Artspace magazine. <http://www.artspace.com/magazine/interviews_features/qa/adam-curtis-hypernormalisation-interview-54468>

**סרטים**

שוקן, דויד **(2007).** *Occupations*. ישראל**.**

Curtis, Adam. *(2002). The Century of the self*. BBC series, 2002

Dater, Alan and Merton, Lisa (2008). Taking root: The vision of Wangari Maathai.USA.

Goodman, Barak & Rushkoff, Douglas (2003). *The Persuaders*. USA, 2003

Pate, Gilles & Argillet, Stéphane (2003). *Le repos du fakir.* France.